Դեպի այդ նվիրական նպատակը տանող ճանապարհին ար­քաներն ու առաջնորդներն ունեցել են բազմաթիվ հետևորդներ և գաղափարակիցներ: Նրանցից շատերի անունները մենք չգի­տենք, բայց առանց այդ մարդկանց նվիրումի, անձնազոհության և հավատարմության որևէ իշխան, առաջնորդ կամ ղեկավար չէր կարող հասնել իր նպատակներին: Նրանց բոլորին՝ ազնվա­կանին, մտավորականին, հոգևորականին, զինվորին ու շինականին միասին անվանում են ժողովուրդ: Որպեսզի ժողովուրդը կարողանա միավորվել, կազմակերպվել և հասնել իր նպատակներին, նրան անհրաժեշտ է միավորող ու առաջնորդող ուժ՝ անհատ կամ կազմակերպություն: Ժողովրդին կազմակերպող ու առաջնորդող այդպիսի դեր է կատարում պետությունը: Հայոց մեծազոր արքաների գլխավոր նպատակը նախևառաջ պետու­թյան ամրապնդումն ու հզորացումն է եղել: Դրա համար էլ նրանք մեկընդմիշտ մնացել են ժողովրդի հիշողության մեջ և օրինակ ծառայել հետագա սերունդների համար: